Frábærar aðstæður þegar hvalirnir eru kvikmyndaðir í Grundarfirði Það er mikið um að vera í Grundarfirði þessa dagana . Bærinn er iðandi af lífi þar sem ferðamenn spóka sig um í góða veðrinu og dást að því sem fyrir augu ber . Helst eru það háhyrningarnir sem láta iðulega sjá sig á firðinum og í dag voru þeir óvenju nálægt landi . Myndatökulið frá BBC var á svæðinu og var að taka upp efni í 60 mínútna langan þátt um háhyrninga í samvinnu við vísindamennina sem vinna við rannsóknir á þessum tignarlegu dýrum . Bill Markham er framleiðandi og leikstjóri þessa verkefnis en það er hluti af þáttaröð sem heitir Natural World og verður sýndur á BBC seinnihluta ársins . Einnig verður hann sýndur á Animal Planet en þeir reikna með að ljúka tökum í júlí . Það vakti athygli blaðamanns að kvikmyndatökumennirnir voru með forláta fjarstýrða þyrlu meðferðis sem þeir gátu látið sveima yfir rannsóknarmönnum úti á sjó og taka upp efni . Þyrlunni var stýrt frá landi af Simon Niblett sem hannaði og smíðaði vélina . Tvo menn þarf til að stýra apparatinu en aðstoðarmaður Simons , Ben Crossley , sá um að stjórna vélinni á meðan Simon sá um að stjórna myndavélinni . Einnig voru þarna Scott Tibbler myndatökumaður BBC og Andrew Yarme sem sér um hljóðupptökur . Eins og áður sagði þá fer þessi þáttur um háhyrninga í sýningu seinni hluta árs en myndatökuliðið á eftir að ferðast víða um heim til að taka upp efni í þáttinn . Fólkinu leist ekki á blikuna þegar að það mætti til Íslands en þegar það lentu þá var hér kafaldsbylur og óveður sem ekki fór fram hjá landsmönnum . En veðrið breyttist til batnaðar og hefur leikið við þá síðustu daga á meðan þeir hafa verið við tökur og voru þeir hæstánægðir með dvölina og aðstæður í Grundarfirði .